LUR loer in by Noord-Kaapse skole | News24
LAST UPDATED: 2019-07-16, 22:01
LUR loer in by Noord-Kaapse skole
Martha Bartlett, die Noord-Kaapse LUR van onderwys, en Joan Venter, skoolhoof van die Hoërskool Noord-Kaap, teken dokumente dat alles die eerste skooldag vlot verloop het.
Martha Bartlett, die Noord-Kaapse LUR vir onderwys, sê sy gaan vanjaar sowat 6 000 km deur die provinsie ry om die meeste van die 601 skole te besoek om leerlinge se vordering dop te hou.
Sy het die Laerskool Newton en die Hoërskool Noord-Kaap op die eerste skooldag besoek en leerlinge en onderwysers toegespreek.
Die LUR en haar amptenare wil die gehalte van onderwys verbeter.
Dit volg op die daling van meer as 3% in die provinsie se slaagsyfer in die afgelope matriekeksamen.
Bartlett dring daarop aan dat ouers, beheerliggame, onderwysers en gemeen­skapsorganisasies saam met leerlinge verantwoordelikheid vir goeie vordering en prestasie neem.
"Ons moet almal saamstaan om onderwys te verbeter. Ouers moet hul kinders daagliks vra wat hulle in die skool geleer het en of die huiswerk gedoen is."
Sy het onderwysers bedank vir hul toegewydheid om jong mense se toekoms te help slyp.
Dit is nie alleen onderwysers se taak om gehalte­onderwys te handhaaf nie, het sy ook gesê.
"Ouers kan nie aan die einde van die jaar kla oor kinders wat druip nie. Ouers en beheerliggame moet gereeld met onderwysers oor kinders se vordering praat."
Onderwys is die hele gemeenskap se verantwoorde­likheid, het sy gesê.
Sy het leerlinge aange­moedig om nie op te gee in moeilike tye nie.
"As jy druip, is daar altyd nog 'n kans om te probeer. Leerlinge moet deurdruk en volhard. Julle moet van die eerste skooldag af hard aan jul toekoms werk. Julle moet onderwysers respekteer. Sodoende sal hulle julle met respek behandel."
Sy het gesê dit is onge­hoord dat leerlinge die skool verlaat voordat hulle matriek geslaag het. Die hoeveelheid leerlinge wat nie 'n senior sertifikaat kry nie, is kommerwekkend.
"Jul toekomsdrome om dokters of advo­kate te word, hang van jul toegewydheid af. Ons kan almal saam beter doen."
Leerlinge en onderwysers moet daagliks stiptelik opdaag en verdaag. Onderwysers moet met integriteit optree. Be­heerliggame moet skoolhoofde en onderwysers verant­woordbaar hou, het sy gesê.
"Die verkiesing van be­heerliggame vind in Maart plaas. Alle betrokkenes moet verseker dat lede gekies word wat werklik in gehalteonderwys belangstel en dit bevorder. Lede moet eerlik en opreg in belang van leerlinge optree."
Report on EFF's attack on Gordhan referred to Parliament sub-committee
No Daily Lotto jackpot winners tonight 59 minutes ago Click here for the full list of lottery results